- Asmi llan yimeksawen, ma turew-asen taɣaḍt neɣ tixsi di lexla, ur ten-iteffeɣ ara leɛqel, ẓerren anida ara rren. Mi d-yeffeɣ yiɣid neɣ izimer si tɛebbuḍt n yemma-s, arrac-nni ad t-ddmen, ad t-sefḍen akk s yifilku iwakken ad as-kksen yifan i d-yewwi yid-s, ad yuɣal d azeddgan maḍi. Syin ad t-yeddem bab-is si tmeẓẓuɣt, ad as-isuɣ : « Ɣurek ad tettuḍ, ilaq ad tecfuḍ, ameksa d bab-ik, uccen d aɛdaw-ik ! » akken alama 3 yiberdan. Dɣa iceffu ! iɣid neɣ izimer-nni, anida iwala uccen ad yerwel !